钦定古今图书集成/历象汇编/历法典/第074卷 > 章俊卿考索 > 岁差黄道
## 钦定古今图书集成/历象汇编/历法典/第074卷 > 章俊卿考索 > 岁差黄道

赤道，天度也。黄道，日度也。皆以二十八宿分配焉。《班
志》，二十八宿之度。〈本刘歆历谱〉“惟南斗东井之度多，觜觿
舆鬼之度少。盖觜二度，鬼四度，斗二十六度，井三十
三度也。唐一行赤道之度，其井斗之度与《汉志》同，惟
觜觿一度，舆鬼三度，各减于一度耳。”至于黄道之度则南斗三十三度半，东井三十度，已与赤道之度不
同。较之《范志》所载黄道铜仪，斗减二度为二十四度，
井减二度为三十度，大略相同。是知东汉以前，黄道、
赤道之度，混而为一，《班志》之所纪者是也。东汉以后，
始分为二，故赤道之度差多，黄道之度差少，《范志》一
行之所纪者也。黄道度少，赤道度多，天行与日月不
同也。一行《日度议》曰：“古历日有常度，天周为岁，故专
其度于节气。虞喜乃以天为天，岁为岁，立差以追其
变焉。”观乎此。则知《班志》所载。犹以天周为岁。东汉以
来。始有黄赤道之异。〈观黄道度少赤道度多则一行岁差之说是也〉夫既有
黄赤道之异，而度之加减不同，此刘孝孙谓“尧时冬
至，日在危宿，武帝太初元年，日在牵牛初”，而晋宋间
姜岌、何承天以日在斗十七度，隋甲辰之岁以日在
斗十三度，所以纷纷而不齐也。夫日在危宿至牵牛
初，自牵牛而至斗十七度，自斗十七度至十三度，使
日度岁差，或常进而无退，或常退而无进。由“古迄今，
四时易位矣。”是则岁差之说，固当以进退加减之际
辨之，然亦由古今加减并度之不一，与黄赤二道之
不齐也。

一行议日度曰：“方以牵牛上星为距，太初改用中星，故《洪范传》曰‘日在牵牛一度也，与二十八宿起处不同之说相类’。”